b"\n_START_ARTICLE_\nPapil\xc2\xb7la gustativa\n_START_PARAGRAPH_\nLes papil\xc2\xb7les gustatives s\xc3\xb3n un conjunt de receptors sensorials o m\xc3\xa9s espec\xc3\xadficament anomenats receptors gustatius en cont\xc3\xadnua regeneraci\xc3\xb3. Es troben en la llengua i s\xc3\xb3n els principals promotors del sentit del gust. Depenent de la seva localitzaci\xc3\xb3 a la llengua tenen l'habilitat de detectar millor cert tipus d'est\xc3\xadmuls o gustos. Les papil\xc2\xb7les gustatives s\xc3\xb3n uns \xc3\xb2rgans sensorials existents a la llengua que permeten percebre els gustos; aquests es divideixen en dol\xc3\xa7, salat, \xc3\xa0cid, amarg i umami, tamb\xc3\xa9 coneguda com a gl\xc3\xa0ndula gustativa pomarus. Es poden observar a simple vista les papil\xc2\xb7les, s\xc3\xb3n una esp\xc3\xa8cie de bulbs carnosos de diversos mil\xc2\xb7l\xc3\xadmetres, i la majoria d'elles contenen uns botons gustatius que tenen uns p\xc3\xa8ls microsc\xc3\xb2pics molt sensibles denominats cilis, que envien informaci\xc3\xb3 al cervell sobre el gust._NEWLINE_Una persona mitjana t\xc3\xa9 aproximadament 10.000 papil\xc2\xb7les gustatives Per\xc3\xb2, a mesura que una persona va envellint, algunes d'aquestes c\xc3\xa8l\xc2\xb7lules no es regeneren. Un anci\xc3\xa0 pot tenir nom\xc3\xa9s 5.000 papil\xc2\xb7les que funcionin correctament. Per aix\xc3\xb2 alguns aliments poden tenir diferent gust per a un nen que per a un adult o anci\xc3\xa0. Fumar tamb\xc3\xa9 pot reduir la quantitat de papil\xc2\xb7les._NEWLINE_D'altra banda, els receptors olfactius contenen tamb\xc3\xa9 c\xc3\xa8l\xc2\xb7lules que complementen la feina de les papil\xc2\xb7les. Durant la masticaci\xc3\xb3, el menjar allibera subst\xc3\xa0ncies qu\xc3\xadmiques que ascendeixen immediatament pel nas. Les esmentades subst\xc3\xa0ncies estimulen els receptors olfactius. En circumst\xc3\xa0ncies de congesti\xc3\xb3 nasal per al\xc2\xb7l\xc3\xa8rgia, refredat o similar, pot semblar que el menjar tingui menys gust. Aix\xc3\xb2 es deu que la part superior del nas no \xc3\xa9s prou neta com per captar aquestes subst\xc3\xa0ncies qu\xc3\xadmiques que estimulen els receptors olfactius (encarregats d'informar el cervell perqu\xc3\xa8 aquest cre\xc3\xaf la sensaci\xc3\xb3 del sabor).\n_START_SECTION_\nLocalitzaci\xc3\xb3 dels gustos\n_START_PARAGRAPH_\nContr\xc3\xa0riament a l'opini\xc3\xb3 popular que els gustos se senten per parts a la llengua, les qualitats gustatives es troben en totes les \xc3\xa0rees de la llengua._NEWLINE_El mapa de la llengua (parts de la llengua m\xc3\xa9s sensibles a determinats gustos) original est\xc3\xa0 basat en la mala traducci\xc3\xb3, de part del psic\xc3\xb2leg Edwin Garrigues Boring, d'una revista alemanya que va ser impresa el 1918. La sensibilitat dels sabors ocorre al llarg de tota la llengua i tamb\xc3\xa9 en altres regions de la boca on hi ha papil\xc2\xb7les gustatives.\n_START_SECTION_\nTipus\n_START_PARAGRAPH_\nHi ha tres tipus de papil\xc2\xb7les gustatives:\n_START_SECTION_\nPapil\xc2\xb7les fungiformes\n_START_PARAGRAPH_\nTenen la forma d'un fong (bolet), com el seu nom indica, i es componen d'un cap volumin\xc3\xb3s, i d'un pediceli. Estan disseminades per tota la superf\xc3\xadcie de la llengua, especialment davant de la V lingual, aquestes s\xc3\xb3n molt visibles i tenen un color vermell\xc3\xb3s a causa dels vasos sanguinis que les reguen. Aquest tipus de papil\xc2\xb7les s'estimulen m\xc3\xa9s en la infantesa i la vellesa a causa que s\xc3\xb3n receptores del sabor dol\xc3\xa7. Contenen corpuscles gustatius, com les caliciformes, i serveixen per al gust. Estan innervades per una branca del nervi facial, sovint anomenada corda del timp\xc3\xa0, que s'enganxa al nervi lingual.\n_START_SECTION_\nPapil\xc2\xb7les filiformes i foliades\n_START_PARAGRAPH_\nTenen forma c\xc3\xb2nica, cil\xc3\xadndrica i acaben per una corona de filaments punteguts. Aquestes formes variades fa que deixin lloc a la confusi\xc3\xb3 a l'hora de classificar les papil\xc2\xb7les. S\xc3\xb3n receptores del sabor \xc3\xa0cid i salat; a m\xc3\xa9s tenen funci\xc3\xb3 t\xc3\xa8rmica i t\xc3\xa0ctil. Aquest tipus de papil\xc2\xb7la s'estimula m\xc3\xa9s comunament en el per\xc3\xadode adult. Estan repartides en tota la superf\xc3\xadcie de la llengua disposades en s\xc3\xa8ries paral\xc2\xb7leles que van obliquament del solc del mitj\xc3\xa0 de la llengua fins a les vores. Estan innervades pel nervi lingual que es despr\xc3\xa8n de la branca inferior del trigemin i les ramificacions del qual penetren en els corpuscles de Krause visibles als filaments de les papil\xc2\xb7les."